ర్యాన్ బర్ల్

ర్యాన్ పోన్‌సన్బీ బర్ల్ (జననం 1994 ఏప్రిల్ 15) జింబాబ్వే జాతీయ జట్టు తరపున ఆడే క్రికెట్ ఆటగాడు. అతను 2017 ఫిబ్రవరిలో జింబాబ్వే తరపున అంతర్జాతీయ క్రికెట్ లోకి అడుగుపెట్టాడు. అతను T20Iలో జింబాబ్వే వైస్-కెప్టెన్‌గా ఉన్నాడు.

 తొలినాళ్ళ జీవితం 
ర్యాన్ సౌతాంప్టన్‌లో విశ్వవిద్యాలయంలో చదువును ఆపేసి, తన ఇంగ్లీషు కౌంటీ క్రికెట్‌లో ఉన్న బంధాలను కూడా తెంచుకుని జింబాబ్వేలో ఫస్ట్-క్లాస్ క్రికెట్ ఆడడం కోసం వెళ్ళాడు.

 దేశవాళీ, T20 కెరీర్ 
2017 చివర్లో ఇంగ్లాండ్‌లో పర్యటించడానికి జింబాబ్వే క్రికెట్ నియమించిన అకాడమీ జట్టులో బర్ల్ చోటు దక్కించుకున్నాడు. అతను 2017 సెప్టెంబరు 12 న ష్పగీజా క్రికెట్ లీగ్‌లో మిస్ ఐనాక్ నైట్స్ తరపున ట్వంటీ20  ఆడడం మొదలుపెట్టాడు.

2017–18 లోగాన్ కప్‌లో రైజింగ్ స్టార్స్ తరఫున ఆడిన బర్ల్, ఐదు మ్యాచ్‌ల్లో 401 పరుగులు చేసి అత్యధిక పరుగులు చేసిన ఆటగాడిగా నిలిచాడు.  2019 నవంబరులో అతను 2019–20 బంగ్లాదేశ్ ప్రీమియర్ లీగ్‌లో చట్టోగ్రామ్ ఛాలెంజర్స్ తరపున ఆడటానికి ఎంపికయ్యాడు.

2020 డిసెంబరులో బర్ల్, 2020–21 లోగాన్ కప్‌లో రైనోస్ తరపున ఆడటానికి ఎంపికయ్యాడు.  

 అంతర్జాతీయ కెరీర్ 
బర్ల్ 2014 ఐసిసి అండర్-19 క్రికెట్ ప్రపంచ కప్ జింబాబ్వే జట్టులో సభ్యుడు. 2017 ఫిబ్రవరి 16, 2017న హరారే స్పోర్ట్స్ క్లబ్‌లో ఆఫ్ఘనిస్తాన్‌తో జరిగిన మ్యాచ్‌తో వన్డే అంతర్జాతీయ పోటీల్లోకి అడుగుపెట్టాడు.

2017 డిసెంబరులో దక్షిణాఫ్రికాతో జరిగిన ఏకైక టెస్ట్ మ్యాచ్ కోసం జింబాబ్వే టెస్ట్ జట్టులో బర్ల్ చోటు దక్కించుకున్నాడు.  2017 డిసెంబరు 26 న దక్షిణాఫ్రికాతో జరిగిన బాక్సింగ్ డే టెస్ట్‌లో జింబాబ్వే తరపున తన తొలి టెస్టు అడాడు.

బర్ల్ తన తొలి ట్వంటీ20 అంతర్జాతీయ (T20I) మ్యాచ్‌ను 2018 ఫిబ్రవరి 5న ఆఫ్ఘనిస్తాన్‌పై ఆడాడు  2019 సెప్టెంబరులో బంగ్లాదేశ్‌తో జరిగిన 2019–20 బంగ్లాదేశ్ ముక్కోణపు సిరీస్‌లోని మొదటి మ్యాచ్‌లో బర్ల్, షకీబ్ అల్ హసన్‌పై 30 పరుగులు చేశాడు. T20I మ్యాచ్‌లో ఒక ఓవర్‌లో జింబాబ్వే బ్యాట్స్‌మన్ చేసిన రెండవ అత్యధిక పరుగులు అవి.

2021 మేలో తన చిరిగిన బూట్ల గురించి, క్రికెట్ ఆడటం కోసం వీలుగా వాటిని ఎలా అతికిస్తాడో తన అధికారిక ట్విట్టర్ హ్యాండిల్‌లో వివరిస్తూ ట్వీట్ చేసి, సగటు జింబాబ్వే క్రికెటర్ ఎదుర్కొనే కఠినమైన వాస్తవాలను, రోజువారీ ఇబ్బందులనూ ఎత్తి చూపాడు. తనతో పాటు తోటి జింబాబ్వే ఆటగాళ్లకు కూడా స్పాన్సర్‌షిప్‌ కావాలని కోరాడు. జింబాబ్వే క్రికెట్ లోపాలను బహిర్గతం చేసిన అతని ట్వీట్ కారణాంగా అతను కొంత పరిశీలనకు గురయ్యాడు. ర్యాన్ బర్ల్ బూట్లను స్పాన్సర్ చేయడానికి అంగీకరిస్తూ ప్యూమా సంస్థ, తక్షణ ప్రతిస్పందించింది. 

2022 జూలైలో, జింబాబ్వేలో జరిగిన 2022 ICC పురుషుల T20 ప్రపంచ కప్ గ్లోబల్ క్వాలిఫైయర్ B టోర్నమెంట్ కోసం జింబాబ్వే జట్టులో అతను చోటు దక్కించుకున్నాడు.  

2022 ఆగస్టు 2న బంగ్లాదేశ్‌తో జరిగిన మూడవ, చివరి T20I సిరీస్ మ్యాచ్‌లో జింబాబ్వే ఇన్నింగ్స్‌లోని 15వ ఓవర్‌లో బర్ల్, నసుమ్ అహ్మద్ ను ఐదు సిక్సర్లు, ఒక ఫోర్‌తో రికార్డు స్థాయిలో 34 పరుగులు చేసి జింబాబ్వేను 156/8కి చేర్చాడు. ఆ తరువాత వారు దానిని విజయవంతంగా కాపాడుకున్నారు. దీంతో, అప్పటికే 1-1తో సమానంగా ఉన్న సిరీస్‌ను వారు గెలుచుకున్నారు.  బర్ల్ ఒక ఓవర్‌లో 34 పరుగులు చేయడం అనేది టిమ్ సీఫెర్ట్, రాస్ టేలర్ శివమ్ డ్యూబ్‌పై చేసిన 34 పరుగులతో సమానం. టి20లో ఒకే ఓవర్‌లో ఏ బ్యాట్స్‌మనైనా చేసిన రెండవ అత్యధిక స్కోరు. అతను ల్యూక్ జోంగ్వేతో కలిసి ఏడవ వికెట్‌కు ఓవర్‌కు 15.29 భారీ రన్ రేట్‌తో త్వరితగతిన 79 పరుగుల భాగస్వామ్యాన్ని జోడించాడు, ఇది జింబాబ్వేను 67/6 అనే ప్రమాదకర స్థితి నుండి 156/8కి పెంచింది.  28 బంతుల్లో 54 పరుగులు చేసిన బర్ల్ కు ప్లేయర్ ఆఫ్ ది మ్యాచ్ అవార్డు లభించింది. ఈ మ్యాచ్ లో జింబాబ్వే 10 పరుగుల తేడాతో విజయం సాధించి, 2-1 తేడాతో సిరీస్ ను కైవసం చేసుకుంది.  ఐసిసిలో పూర్తి సభ్యత్వం ఉన్న దేశంపై జింబాబ్వే, స్వదేశంలో ద్వైపాక్షిక టి20 సిరీస్ విజయాన్ని సాధించడం ఇదే మొదటిసారి. 

2022 సెప్టెంబరు 3న టౌన్స్‌విల్లేలో ఆస్ట్రేలియాతో జరిగిన మూడవ, చివరి వన్‌డేలో బర్ల్, తన తొలి వన్‌డే ఐదు వికెట్ల ప్రదర్శనను నమోదు చేశాడు. మూడు ఓవర్లలో కేవలం 18 బంతుల వ్యవధిలో 10 పరుగులు ఇచ్చి 5 వికెట్లు తీసి, వన్‌డేల్లో తన కెరీర్‌లో అత్యుత్తమ బౌలింగ్ ప్రదర్శనను నమోదు చేశాడు. ఈ క్రమంలో అతను, ఆస్ట్రేలియా ఇన్నింగ్స్‌లోని చివరి ఐదు వికెట్లు తీసాడు.  ఆస్ట్రేలియా ఇన్నింగ్స్ కేవలం 141 పరుగులకే ముగిసింది. జింబాబ్వే ఆస్ట్రేలియాపై ప్రసిద్ధమైన, చారిత్రాత్మకమైన విజయాన్ని నమోదు చేయడంలో అతని ప్రదర్శన సహాయపడింది. ఆస్ట్రేలియా గడ్డపై, ఆస్ట్రేలియాపై ఏ ఫార్మాట్‌లోనైనా వారి మొట్టమొదటి విజయం అది.  బంతితో అతని రికార్డు బద్దలు కొట్టిన ప్రదర్శనలకు గాను, అతనికి ప్లేయర్ ఆఫ్ ది మ్యాచ్ అవార్డు లభించింది. ఆస్ట్రేలియా గడ్డపై ఆస్ట్రేలియాపై జింబాబ్వే బౌలర్ చేసిన 5/10 అత్యుత్తమ బౌలింగ్ గణాంకాలు, 2019లో యుజ్వేంద్ర చాహల్ స్పెల్ చేసిన 6/42 తర్వాత ఆస్ట్రేలియా గడ్డపై విజిటింగ్ లెగ్ స్పిన్నర్ చేసిన రెండవ ఉత్తమ బౌలింగ్ ప్రదర్శన అది.   1983 క్రికెట్ ప్రపంచ కప్ సందర్భంగా డంకన్ ఫ్లెచర్ పేరిట ఉన్న మునుపటి రికార్డును అధిగమించి, వన్డేల్లో ఆస్ట్రేలియాపై ఐదు వికెట్లు తీసిన మొదటి జింబాబ్వే బౌలర్‌గా కూడా అతను నిలిచాడు. 2009లో కెన్యాపై గ్రేమ్ క్రీమర్ చేసిన 6/46 తర్వాత వన్డేల్లో జింబాబ్వే తరపున రెండవ ఉత్తమ బౌలింగ్ గణాంకాలను కూడా నమోదు చేశాడు  10కి 5 వికెట్లు తీసిన అతని ప్రదర్శన, వన్డేల్లో ఆస్ట్రేలియాపై అతి తక్కువ పరుగులిచ్చి ఐదు వికెట్లు తీసిన ప్రదర్శన కూడా. రవిశాస్త్రి పేరిట ఉన్న మునుపటి రికార్డును అది అధిగమించింది.

 మూలాలు 

వర్గం:జింబాబ్వే టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1994 జననాలు